**UPUTSTVO STUDENTIMA ZA PISANJE SEMINARSKOG RADA NA PREDMETU OSNOVI REVIZIJE**

Na predmetu Osnovi revizije predviđena je izrada seminarskog rada. Seminarski rad nije obavezan, a studenti koji se odluče za izradu istog biraju samostalno temu ili u dogovoru sa demonstratorom. Tema seminarskog rada mora biti iz oblasti Revizije.

Seminarski rad treba doneti na proveru (uvid) u terminu redovnih konsultacija demonstratora ili proslediti demontratoru na imejl. Tek nakon odobrenja, seminarski rad se može braniti.

Seminarski rad se piše i brani u toku semestra, a najkasnije do 20.1.2022. godine.

Odbrana seminarskog rada je obavezna.

**Koliko strana treba da ima seminarski rad?**Dužina seminarskog rada treba da bude minimalno 10 kucanih strana + prilozi (uvod, objašnjenje teme, zaključna razmatranja, navođenje literature, prilozi), pisana u fontu Times New Roman, veličina fonta 12, prored 1. U minimalan broj strana ne ulazi naslovna strana, strana sadržaja i strana za literaturu.

**Šta treba da sadrži jedna seminarski rad?**

Seminarski rad treba da ima sledeće elemente:

1. *Uvod (kraći pasus)* - mesto gde se obaveštavaju čitaoci o tome šta sledi u seminarskom radu.
2. *Objašnjenje teme* – u ovom delu potrebno je objasniti, opisati i argumentovati stavove i činjenice, opisati procedure, definisati osnovne pojmove...
3. *Zaključna razmatranja* - na kraju rada, student treba da da svoj stav ili kritički osvrt na temu koju je obradio u radu. Ovaj zaključak logički treba da proistekne iz celog rada i da prati argumentaciju navedenu u radu.
4. *Literatura* - navesti spisak korišćene literature, abecednim redom, prema prezimenima autora.

***Plagiranje i kopiranje radova sa Interneta je zabranjeno!***

Pri izradi rada treba da koristite minimalno 6 izvora: pored osnovnog udžbenika na predmetu, obavezna je upotreba najmanje još dve knjige i tri dodatna izvora literature (članci iz časopisa, doktorske disertacije, magistarski i master radovi, zvanične internet stranice). Korišćenje izvora koji se odnose na seminarske radove i diplomske radove nije poželjno.

**Tehničko uputstvo za izradu seminarskog rada:**

* **Obim rada**. Rad bi trebao da ima orijentaciono oko 10 strana.
* **Format rada**. Rad mora biti napisan u tekst procesoru Microsoft Word, fontom Times New Roman, veličina slova 12, A4. Margine: gornja 2,5 cm a sve ostale po 2 cm. Pasuse ne uvlačiti (prored – Single).
* **Naslov rada**. Izgled naslovne strane dat je u nastavku. Posle naslovne strane dolazi strana sa sadržajem.
* **Naslovi u radu**. Times New Roman, bold, veličina slova 12 pt.
* **Tabele i grafikoni.** Tabele, grafikoni i ostale ilustracije obeležavaju se sukcesivno arapskim brojevima. Iznad tabele, grafikona i ostalih ilustracija navodi se redni broj i naziv (Times New Roman, bold, 11pt). Veličina slova tabele: u zaglavlju tabele, bold, 10pt, u tabeli 10pt. Ispod tabele, grafikona i ostalih ilustracija navodi se izvor podataka. Za nabrajanja u tesktu koristiti Bullets and Numbering.
* **Numeracija stranica.** Stranice teksta treba da su numerisane, s tim što naslovna strana i stranica za sadržaj ne podležu numeraciji. Dakle, prva stranica koja se numeriše jeste stranica Uvod.
* **Fusnote.** U fusnotama se dodatno obrađuju manje važni detalji i daju se dopunska objašnjenja. Takođe, u fusnotama se navodi i referenca za onaj deo rada koji je preuzet iz određenog izvora (knjige, časopisa, internet stranice). Veličina slova u fusnotama je 10pt.

Primeri za navođenje raznih vrsta radova u fusnotama u samom radu i u literaturi su sledeći:

* **Za knjige**

Prezime, I. (godina izdanja). *Naziv knjige*. Mesto: Izdavač

Andrić, M., Krsmanović, B., Jakšić, D. (2012). *Revizija – teorija i praksa.* Subotica: Ekonomski fakultet Subotica.

* **Za članak u časopisu**

Prezime, I. (godina izdanja). Naziv članka. *Naziv časopisa*, volumen (broj), stranice

Radnović, B., Ilić, M. (2011). Upravljanje uslugom kao instrumentom marketing miksa – primer Eurobank EFG Beograd. *Bankarstvo*, 11/12, str. 134 – 143.

* **Za priloge sa Interneta**

Prezime, I. (god. izdanja). Naziv članka, datum preuzimanja, Internet adresa sajta

Kraft, S. (2010). SWIFT – Univerzalni jezik svetske finansijske industrije, Preuzeto 17.10.2012.,

<http://www.ubs-asb.com/Portals/0/Casopis/2010/3_4/B03-04-2010-Kraft.pdf>

**VISOKA POSLOVNA ŠKOLA STRUKOVNIH STUDIJA**

**NOVI SAD**

**NASLOV RADA**

**(VELIKIM SLOVIMA, TIMES NEW ROMAN 16pt)**

Predmetni nastavnici:

dr Stevan Tomašević

Milica Hinić

|  |  |
| --- | --- |
|  | Student:  Ime i prezime  broj indeksa |
|  |  |

Novi Sad, 2021. godine